b'\n_START_ARTICLE_\nAntrinis sergamumas\n_START_PARAGRAPH_\nAntrinis sergamumas (kitaip\xc2\xa0\xe2\x80\x93 ligotumas, bendrasis sergamumas, angl. prevalence) epidemiologijoje rei\xc5\xa1kia bendro \xc5\xbeinom\xc5\xb3 ligos atvej\xc5\xb3 skai\xc4\x8diaus ir populiacijos dyd\xc5\xbeio santyk\xc4\xaf tam tikru laiko momentu._NEWLINE_Jei vartojamas terminas \xe2\x80\x9ebendrasis sergamumas\xe2\x80\x9c, reikt\xc5\xb3 j\xc4\xaf skirti nuo kito rodiklio, tekstuose taip pat kartais nurodomo kaip \xe2\x80\x9ebendrasis sergamumas\xe2\x80\x9c, kuris rei\xc5\xa1kia populiacijos sumin\xc4\xaf sergamum\xc4\x85 visomis ligomis (angl. general morbidity rate). Pastarasis i\xc5\xa1rei\xc5\xa1kiamas naujais (arba visais) u\xc5\xberegistruot\xc5\xb3 bet kurios r\xc5\xab\xc5\xa1ies lig\xc5\xb3 atvejais, t. y. pirminiu (ar antriniu) sergamumu visomis ligomis, d\xc4\x97l kuri\xc5\xb3 \xc5\xbemon\xc4\x97s kreip\xc4\x97si \xc4\xaf sveikatos prie\xc5\xbei\xc5\xabros \xc4\xafstaigas; jis paprastai pateikiamas kartu su gyventoj\xc5\xb3 pirminiu (ar antriniu) sergamumu konkre\xc4\x8diomis ligomis, pvz., u\xc5\xbekre\xc4\x8diamomis ligomis ir neu\xc5\xbekre\xc4\x8diamomis, \xc5\xa1irdies ir kraujagysli\xc5\xb3 ligomis, priklausomyb\xc4\x97mis ir pan., kad b\xc5\xabt\xc5\xb3 galima geriau suvokti, kiek pla\xc4\x8diai konkre\xc4\x8dios ligos veikia visuomen\xc4\x97s sveikat\xc4\x85. \xe2\x80\x9eLigotumas\xe2\x80\x9c gali b\xc5\xabti painiojamas su pavienio \xc5\xbemogaus b\xc5\xabsena (ligotas)._NEWLINE_Matemati\xc5\xa1kai antrin\xc4\xaf sergamum\xc4\x85 galima i\xc5\xa1reik\xc5\xa1ti formule:_NEWLINE_,_NEWLINE_kai P\xc2\xa0\xe2\x80\x93 antrinis sergamumas (bendrasis sergamumas, ligotumas); a\xc2\xa0\xe2\x80\x93 sergan\xc4\x8di\xc5\xb3j\xc5\xb3 liga skai\xc4\x8dius populiacijoje nurodytu momentu; b\xc2\xa0\xe2\x80\x93 nesergan\xc4\x8di\xc5\xb3 \xc5\xa1ia liga skai\xc4\x8dius populiacijoje tuo pa\xc4\x8diu momentu.\n_START_SECTION_\nPavyzd\xc5\xbeiai\n_START_PARAGRAPH_\nPagal JAV lig\xc5\xb3 kontrol\xc4\x97s ir prevencijos centr\xc5\xb3 apytikslius vertinimus JAV suaugusi\xc5\xb3j\xc5\xb3 antrinis sergamumas nutukimu 2001\xc2\xa0m. sudar\xc4\x97 20,9\xc2\xa0%. Antrinis sergamumas piktybiniais navikais Lietuvoje 1998 metais buvo 1529,9/100000 gyventoj\xc5\xb3, o 2004\xc2\xa0m.\xc2\xa0\xe2\x80\x93 1935,9/100000 (Nacionalin\xc4\x97s sveikatos tarybos metinis prane\xc5\xa1imas 2005, p. 17)._NEWLINE_Antrinis sergamumas iliustruoja, kiek liga i\xc5\xa1plitusi. Duomenys apie populiacijos antrin\xc4\xaf sergamum\xc4\x85 atitinkamomis ligomis naudingi gydytojams diagnozavimo metu, nes suteikia duomen\xc5\xb3 apie ligos tikimyb\xc4\x99 populiacijoje, taip pat \xc5\xa1iuos duomenis kasdieniniame darbe naudoja epidemiologai, sveikatos prie\xc5\xbei\xc5\xabros \xc4\xafstaigos, draudimo \xc4\xafstaigos._NEWLINE_Antrinis sergamumas skiriasi nuo pirminio tuo, kad apima ne nauj\xc5\xb3 atvej\xc5\xb3 skai\xc4\x8di\xc5\xb3 per apibr\xc4\x97\xc5\xbet\xc4\x85 laikotarp\xc4\xaf, o visus ligos atvejus nustatytu momentu, nepriklausomai nuo tada, kada \xc5\xbemogus ar gyv\xc5\xabnas susirgo._NEWLINE_Pvz., jei kuria liga sergama ilgai, ir ji 2002 metais buvo pla\xc4\x8diai i\xc5\xa1plitusi, 2003\xc2\xa0m. antrinis sergamumas ja bus didelis, ta\xc4\x8diau pirminis sergamumas gali b\xc5\xabti ma\xc5\xbeas. Ir prie\xc5\xa1ingai, jei 2002\xc2\xa0m. buvo pla\xc4\x8diai i\xc5\xa1plitusi trumpalaik\xc4\x97 u\xc5\xbekre\xc4\x8diama liga, antrinis sergamumas ja bet kuriuo momentu 2003\xc2\xa0m. gali b\xc5\xabti ma\xc5\xbeas (nes \xc5\xbemon\xc4\x97s greitai pasveiksta), bet tik\xc4\x97tina, kad pirminis sergamumas \xc5\xa1ia u\xc5\xbekre\xc4\x8diama liga gali i\xc5\xa1likti didelis (kadangi suserga vis kiti \xc5\xbemon\xc4\x97s). Antrinis sergamumas ypa\xc4\x8d naudingas parametras, kai kalbama apie ilgai trunkan\xc4\x8dias ligas, pvz., AIDS. Ma\xc5\xbeos trukm\xc4\x97s lig\xc5\xb3 epidemiologinei analizei, pvz., v\xc4\x97jaraupi\xc5\xb3, aktualesnis pirminis sergamumas._NEWLINE_Kartais naudojamas kurios nors trukm\xc4\x97s periodo antrinis sergamumas (angl. period prevalence), tam tikro gyvenimo momento antrinis sergamumas (angl. point prevalence), t. y. tuomet, kuomet atitinkamas susirgimas yra aktualesnis, ar antrinis sergamumas gyvenimo laikotarpiu (angl. lifetime prevalence), t. y. \xc5\xbemoni\xc5\xb3 skai\xc4\x8diaus populiacijoje, kurie iki \xc4\xafvertinimo momento buvo sirg\xc4\x99 liga, ir vis\xc5\xb3 \xc5\xa1ios populiacijos \xc5\xbemoni\xc5\xb3 skai\xc4\x8diaus santykis. Taip pat egzistuoja kitas susij\xc4\x99s dydis\xc2\xa0\xe2\x80\x93 susirgimo gyvenimo laikotarpiu rizika (angl. lifetime morbid risk), kuris nusako teorin\xc4\xaf antrin\xc4\xaf sergamum\xc4\x85 bet kuriuo gyvenimo momentu, nepriklausomai nuo vertinimo laiko.'